Pe 27 iunie, în Primăria Timișoara, Nicolae Robu voia interzicerea totală a trotinetelor, rolelor și skate-urilor din zona centrală a orașului. Hotărârea de Consiliu Local ar viza și bicicliștii, care fuseseră interziși încă din 2015, dar de amenzi puteai să scapi dacă le atacai în contencios-administrativ, îmi zice Ana Munteanu, inițiatoarea Borcanului cu Ulei, adică un ONG care reciclează uleiul menajer folosit. Ana este activista care a dat trezirea spiritului civic în timișorenii care preferă transportul alternativ prin oraș și trebuie să lupte pentru asta. Că așa-i la noi.

Ce s-a întâmplat mai exact în ziua aia pricinoasă. S-a retras proiectul de pe ordinea de zi, pentru că fusese introdus total aiurea, fără publicarea prealabilă pe site-ul primăriei și fără dezbatere publică. Cu ocazia asta, Nicolae Robu a primit de la Ana un borcan gol cu logoul ONG-ului, în care să-și pună uleiul alimentar, precum și o foaie A3 cu legea 52/2003 privind transparența decizională în administrația publică.

La anunțarea retragerii proiectului și a organizării dezbaterii publice, Ana izbucnește în plâns. Robu, însă, subliniază:

„A nu se înțelege că m-am răzgândit. E pentru liniștea miilor și miilor de timișoreni care se plimbă prin centru istoric și sunt deranjați de câteva zeci de persoane."

Dezbaterea publică și micile victorii ale activiștilor

Fotografii de Daliana Iacobescu

Pe 3 iulie a avut loc dezbaterea. Gabi Amza, unul dintre bicicliștii activiști, mi-a zis că, deși erau vreo 20-30 de oameni, au apucat să vorbească doar vreo zece dintre ei, deoarece Robu dorea să pareze argumentele fiecăruia. Caius, unul dintre ei, a sugerat o soluție elegantă și europeană problemei noastre.

„Autoritățile din străinătate folosesc radare și amendează bicicliștii care merg cu mai mult de 10 km/h. Dacă ei pot face asta, și noi putem. Și mașinile omoară pietoni. Pe ele le-am interzice?", a întrebat retoric.

Edilul i-a replicat: „Cine vine pe poziții anarhiste nu are nicio șansă cu mine."

Au existat, totuși, niște negocieri și s-a ajuns la compromisul ca pe o bună parte din Str. Mărășești (una dintre principalele pietonale din centrul orașului) să fie permis accesul cu roți, amenzile să fie mai mici decât cele propuse inițial și se „ia în calcul" ca acestea să fie aplicate doar recidiviștilor.

Tot atunci, Ana a fost aleasă în Comisia de Trafic a orașului, ca reprezentant al timișorenilor care preferă mijloacele alternative de transport. Pe de altă parte, piețele și străzile principale se vor închide traficului nemotorizat. În fine, lista completă o ai aici.

Am vrut să văd cum percep cetățenii măsurile astea liberticide în numele siguranței, așa că am ieșit pe Strada Mărășești și am vânat părerile oamenilor pe cel puțin două roți, indiferent de vârstă.

Andrei

VICE: Ce mijloc de transport nemotorizat folosești de obicei?

Andrei: Bicicleta.

Ce zici de faptul că s-a interzis iar accesul pe străzi pietonale?

Am înțeles că vor să facă ceva în compensație, da' pe tronsoane, nu continuu. Deși am fost la protest anul trecut, am început să ne obișnuim, din păcate.

Deci nu poți ocoli zona asta, a Spitalului Militar, de exemplu, decât pe șosea.

Da, asta dacă vrei să faci sport. Eu lucrez în zona centrală, așa că vreau să mă plimb sau să mă transport, nu să fac sport.

Ce alte mijloace ar trebui interzise? De exemplu, jetpackurile?

Nu-s încă un mijloc de locomoție. Dar ar trebui reglementate cumva, doar nu vrei să arzi oamenii de sub tine.

Dar de trotinete ce zici?

Nu găsesc niciun motiv pentru interzicerea lor.

Cică au fost două-trei accidente cu trotiniști.

N-am auzit să interzică mașini pe același motiv.

Ovidiu

VICE: Pe porțiunea asta, până la Gheorghe Lazăr, am înțeles că nu s-a interzis. Ce zici, ar trebui să se interzică și aici?

Ovidiu: Sincer, mi-e egal. Mă pot da oriunde.

Chiar și interzis?

Da. Am mai fost interzis și nu am luat amendă.

Dar acum, dacă trece de CJT, te aștepți să iei amendă?

Nu, ce vor să facă ei e abureală.

Primăria poate da HCL-uri.

Da, care pot fi anulate prin votul cetățenilor.

S-ar organiza cetățenii să se opună unor asemenea măsuri?

Da, e posibil. Deja a organizat tipa cu borcanu'.

Uite, e pizzerie aici. Dacă unu-doi s-ar îneca cu pizza, ar trebui interzisă pizza pe pietonală?

Responsabilitatea ta ca roller e să fii bun și atent. Cam de trei ori mai atent decât unu' pe picioare.

Și totuși, nu ți-ar fi frică dacă ar sări un polițist local din boscheți să te-nhațe?

Nu, că nu m-ar prinde.

Larisa și Vanesa

VICE: Dacă totuși s-ar interzice, v-ați da în continuare cu rolele?

Larisa: Păi, am vorbit cu niște băieți care deja încep să strângă semnături împotrivă.

Credeți că v-ar asculta domnul primar?

Dacă suntem mulți, da.

Ce altceva ar mai trebui interzis pe pietonală?

Nici bicicletele nu mi se pare ok că le-au interzis, dar mai rolele. E urât din partea lor. Mai un pic și nici cu trotinetele nu ne putem da.

Am înțeles că-s amenzi diferite în funcție de vârstă (14-18 ani, amendă 200-400 de lei și peste 18 ani, 400-800 de lei). Ce alte criterii ar mai trebui să se ia în considerare la amendarea populației?

N-ar trebui să se dea deloc.

Domnul Mitu

VICE: Ați vrut să mă amendați.

Domnul Mitu: Păi da, eu la toți dau amendă.

Vor să interzică acum multe mijloace pe două roți.

Dacă interzic, nu mai venim. Trebuie respectată legea. Da' voi bicicliștii de ce umblați pe bicicletă, ca eu să vă zic „amendă!"? Eu nu dau amendă, eu doar te avertizez că Poliția e la capăt și-ți poate da amendă.

A, deci erați de partea mea. Păi atunci cine ar trebui interzis?

Numai bicicliștii.

Rolerii de ce să-i interzică? Zice pe tăbliță că „interzis vehiculelor pe roți".

Deci trotiniștii ar trebui interziși și ei?

Nici trotiniștii, nimeni în afară de bicicliști, motocicliști și șoferi.

Da' de ce ziceți asta? Aveți experiențe nasoale cu bicicliștii?

Da, m-a trântit unul la un moment dat.

Și cu limită de viteză n-ar merge?

Nu, sunt convins că nimeni n-ar respecta.

Domnul Robu a zis că vrea să interzică și rolele, tot din cauza a doi-trei teribiliști.

Dacă interzice, eu nu mai vin, că nu am chef să plătesc amendă.

Dar dacă ar interzice accesul oamenilor care nu doresc să fie clienții teraselor sau restaurantelor, v-ați revolta?

Bineînțeles, da' ce, lași numa' omul care are bani de restaurant să se plimbe?

Florin

VICE: Luni s-a decis interzicerea în unele zone pietonale a oamenilor pe roți. Văd că și tu i-ai luat fetiței tale tricicletă. Ar trebui interzise și astea?

Florin: Păi, nu știu de ce le interzice, că el a băgat și bicicletele publice în oraș.

Ce ai vrea să se mai interzică?

Nu văd de ce s-ar interzice pe strada asta, că nu-i așa de aglomerată și nu încurcă nimeni cu nimic.

Motivarea ar fi niște teribiliști care ar cauzat accidente.

Accidente-s peste tot, nu? Nu mi se pare corect, da' na…

Se vor da amenzi pe intervale diferite de vârstă. Fetița ta ce amendă ar merita?

Ar fi absurd.

Sau părintelui, atunci.

În cazul ăsta, să nu ne mai plibmăm, să stăm în casă, sau ce?

Crezi că oamenii s-ar sătura și ar protesta?

Eu aș ieși, dacă mi-ar interzice să mă plimb cu bicicletă. Înțeleg cu mașini, da' nu biciclete.

Silviu

VICE: Văd că acum mergi pe lângă bicicletă.

Silviu: Da, că știu că aici nu e voie. De obicei merg pe ea. Dacă ar fi permis, aș merge pe ea.

Da' am grijă, nu intru-n oameni. N-am avut accidente până acum, nici pe carosabil.

Deci nu ar trebui interzis pentru toată lumea.

Da, da, da.

Trotinetele?

Nu, nici ele. Nu-s periculoase, nu au nici viteză.

Legat de asta, ce i-ai spune domnului Robu?

Că suntem o țară liberă, cetățeni europeni, deci ar trebui să avem și noi mai multe drepturi, nu tot interdicții. Parcă suntem un oraș de pedepsiți.

Armand

VICE: Cum te simți ca interzis?

Armand: Cum Dumnezeu să se interzică așa ceva? E o porcărie. Eu oricum tot pe bicicletă m-aș da până la destinație. Sau uite-l pe moșulică ăla, cu rolele. E un exemplu de urmat pentru toți bătrâneii.

El a zis că n-ar mai veni, dacă s-ar interzice.

Eu l-aș susține să vină. L-aș aduce cu mașina până aici, să vină în continuare.

Uite, sunt și oameni care beau la terasă. Dacă unul s-ar îneca, ar trebui interzis băutul pe pietonală?

Absolut.

Ce altceva?

Mersul pe jos, că se împiedică dracului oamenii. Oricum, aici tre' să vii numai cu trimitere la spital, nu poți veni așa, cum ai chef. Da' oricum, Robu nu vine pe jos, așa că despre ce vorbim?

„Suntem cu mulți ani în spatele multor țări europene. Ne place să fim așa și ne mândrim cu chestia asta."

Ai idei despre alte direcții în care s-ar putea aloca resurse publice?

Hoții de buzunare, nu avem spitale…

Nu avem fântână în Botanic.

Aia, mai ales! Abia aștept să merg în parc, să văd lumini și să aud muzică din aia pe orgă.